runetrust/blame-folketinget-dk huggingface dataset:
Johanne Schmidt-Nielsen (EL), 2008-04-15:
Jeg vil da starte med at kvittere til De Radikale, til hr. Morten Østergaard, for den sidste pointe, nemlig at kabinepersonale selvfølgelig skal arbejde på danske løn- og arbejdsvilkår.
Jeg synes faktisk, at det her forslag indeholder nogle gode elementer.
Enhedslisten har ikke nogen indvendinger imod, at der kommer udenlandske arbejdere til Danmark.
Vi går ind for, at udlændinge kan rejse frit og søge arbejde i et hvilket som helst land under de regler for arbejdssøgning og udførelse af arbejde, der måtte være gældende.
I Danmark skal det være en ufravigelig betingelse, at udenlandske arbejdere er omfattet af en overenskomst, eller at arbejdsgiverne kan dokumentere, at arbejdet foregår på almindelige overenskomstmæssige vilkår.
Det sikres ikke i den eksisterende lovgivning og heller ikke i det konkrete forslag, L 132.
Ligesom østaftalens pæne formuleringer ikke hindrer social dumping, er der heller ikke i det her forslag noget, der hindrer omgåelse af pæne formuleringer om ordnede forhold på det danske arbejdsmarked.
Det er beklageligt, at forslaget ikke sikrer, at arbejdsmarkedets parter er involveret i ændringer i jobkortordningen, herunder fastlæggelse af beløbsgrænsen og kontrol med, at ansættelserne reelt sker på sædvanlige løn- og arbejdsforhold.
Det er den første generelle indvending.
Den anden generelle og lige så vigtige indvending er, at lovforslaget bidrager til det dræn af højtuddannede, der bliver et større og større problem i en række tredjeverdenslande.
Hvert år emigrerer 20.000 afrikanske sundhedsarbejdere fra det afrikanske kontinent til Europa og Nordamerika.
Der er flere sundhedsarbejdere fra Malawi i Manchester end i Malawi, og der er flere læger fra Benin i Frankrig end i Benin.
Fra 1992-2002 mistede Ghana tre fjerdedele af sine 800 læger.
Sådan nogle kendsgerninger, der i øvrigt også præger andre områder, udløser af en eller anden årsag ikke nogen konkrete initiativer.
Hvorfor diskuterer vi ikke en uddannelsesmæssig kompensation til fattige lande, når vi henter fattige landes højtuddannede til Danmark?
Med andre ord: Jeg synes, der er nogle gode elementer i forslaget, men der er nogle meget principielle ting på spil.
Vi har nogle indvendinger, som der bestemt ikke bliver taget højde for, og derfor kan Enhedslisten ikke støtte forslaget.
Martin Henriksen (DF), 2008-04-15:
Hr. Thomas Adelskov må tro, hvad hr. Thomas Adelskov vil tro.
Og lad mig så føje til det, at den østudvidelse og den østaftale, som Socialdemokraterne er med i, og som Dansk Folkeparti ikke er med i, jo er et problem og er med til at trykke danske lønninger og er med til at skabe nogle uholdbare situationer på det danske arbejdsmarked.
Der er jo tale om mange mennesker fra andre EU-lande, og det bærer Socialdemokraterne en del af ansvaret for - det gør Dansk Folkeparti parti jo sådan set ikke.
Jeg tror godt, at folk, der sidder og lytter derude, kan forstå, at der jo her er tale om et meget, meget begrænset antal mennesker.
Der er ikke tale om, at det vil være sådan, hvis man gennemfører det, der ligger i lovforslaget, at noget vil vælte i det danske samfund eller på det danske arbejdsmarked.
Det er jo slet ikke det, der er tale om.
Der er tale om et meget lille antal mennesker, og vi siger, at vi selvfølgelig ikke vil skabe nogle vilkår, som er urimelige, set i forhold til hvordan andre selskaber, udenlandske selskaber, opererer, og selvfølgelig skal vi også varetage arbejdstagernes interesser.
Det er to meget væsentlige hensyn, og hvis vi kan formå at tage begge hensyn i udvalgsbehandlingen, synes vi, at det er rigtig godt.
Thomas Adelskov (S), 2008-04-15:
Nu er det jo ministerens eget ministerium, der har anmeldt SAS til politiet for at bryde loven, og jeg ved ikke, hvordan integrationsministeren har det med det, men personligt synes jeg, at det er usmageligt, at en statslig virksomhed bliver ved med at bryde loven, på trods af at man har fået vide fra en myndighed, at det er ulovligt.
Jeg synes ikke, det er acceptabelt, og jeg synes, at det er dårligt signal at sende.
Det har været et pengespørgsmål, de har tjent penge ved ikke have haft ansat dansk personale, og det er sådan set det, de er dømt for.
Når bøden ikke er blevet større end 900.000 kr., skyldes det, at sagsbehandlingen fra myndighedernes side har været langsommelig, både fra Integrationsministeriets side i forbindelse med anmeldelser og med hensyn til politiets behandling af det her.
Jeg synes faktisk ikke, det er et kønt signal.
Birthe Rønn Hornbech (V), 2008-04-15:
Jeg vil bare bede hr. Henrik Dam Kristensen om at huske på, at der er tale om få minutters flyvetid inden for en meget lang flyvetid, og det, der er det vigtigste for mig, er, at det ikke kan få afsmittende virkning på andre områder.
Det har vi selvfølgelig tænkt over, for det er det allervigtigste, hvis man vil lave en sådan undtagelse, at det ikke får afsmittende effekt, og det kan det heller ikke få, fordi der er tale om så få minutter, at det kun kan overhales af teknologien, hvis der kommer en ny form for luftfartøjer.
Men så vil de flyve endnu hurtigere, og så vil der være endnu mindre flyvetid over dansk territorium.
Det kan ikke få afsmittende effekt på anden form for transport eller anden form for arbejde, fordi det er en så kort tid, at det kun kan ske med et fly, og så lange stræk, at vi har fastsat et minimum, så vi er sikre på, at det netop er flyvninger til Østen.
Henrik Dam Kristensen (S), 2008-04-15:
Jeg bemærkede jo, at vi fra Venstres ordfører og fra andre ordførere i forligskredsen har fået en fremstrakt hånd, mest præcis fra den radikale ordfører.
Nu oplever vi, at vi sådan set også får det fra ministeren, og det vil jeg selvfølgelig bare kvittere for.
Lad os få diskuteret det her i udvalget og komme helt i dybden med det og så bare sende det klare signal til Socialdemokratiet om, at det, vi er optaget af, og som også er nævnt så mange steder i lovforslaget, nemlig at det skal være på danske løn- og arbejdsvilkår, gælder hele vejen rundt.
Det er sådan set det, vi bare beder om at man forfølger.
Jeg vil sådan set kvittere for ministerens udstrakte hånd og lade være med at grave grøfterne dybere og dybere, og så vil jeg endnu en gang sige, at ministeren sådan set er kommet med et godt lovforslag, som oven i købet har mulighed for at samle bredere end forligskredsen.
Jeg synes ikke, det vil være så dårligt, hvis man vil være med til at fjerne den lille sten, vi har talt om, og som hedder SAS-delen.
Birthe Rønn Hornbech (V), 2008-04-15:
Jeg skal først sige, at hvis man som politiker har den opfattelse, at loven skal ændres, og der oven i købet er en dom, der siger, at der ikke er nogen vej udenom, og at hvis man vil ændre noget politisk, skal der en lov til, jamen så er det jo fremgangsmåden.
Altså, jeg synes, man har blandet de to ting sammen på en fuldstændig forkert måde, for hvis en dom siger, at det og det er strafbart, og man som politiker ønsker, at det skal være lovligt, jamen så laver man selvfølgelig en lov, og det er det, forslaget her er udtryk for.
Det er jeg fuldstændig enig med hr. Henrik Dam Kristensen i, for så undergraver vi præcis den enighed, der er om det grundlæggende i Danmark; det er jeg fuldstændig enig i.
Men det, jeg siger her, er, at lovforslaget har et så snævert anvendelsesområde, og det er et så kort tidsrum med ophold på dansk territorium, der er tale om, at jeg mener, vi må kunne nå til enighed, og kan jeg på en eller anden måde yderligere præcisere det med hensyn til tiden, prøver jeg gerne at finde nogle udveje.
Henrik Dam Kristensen (S), 2008-04-15:
Ministeren var åbenbart lidt i tvivl om, hvad Socialdemokratiet mener om lovforslaget her, så jeg vil gerne prøve at præcisere det ved at gentage det sidste, jeg sagde i min ordførertale, nemlig at jeg synes, at på en række stræk er det et glimrende lovforslag.
Jeg tror faktisk, jeg roste langt de fleste elementer.
Jeg sagde også, at der er en sten i skoen, nemlig SAS, som vi også har talt om.
Jeg appellerede sådan set til ministeren om, at hvis ministeren var interesseret, ville ministeren relativt nemt kunne få en endnu bredere tilslutning til lovforslaget end den, som forligskredsen indikerede, altså underforstået også fra Socialdemokratiet.
Det, der bekymrer mig, er selvfølgelig SAS-delen, men den har vi været inde på sammen med de andre ordførere, og jeg noterede mig, måske til forskel fra ministeren, at flere af ordførerne, også fra forligskredsen, rakte hånden frem og gerne ville kigge på det.
Den radikale ordfører var vel den, der var mest præcis med hensyn til det, der har været Socialdemokratiets budskab, nemlig løn- og arbejdsvilkår.
Det ene, der er bekymrende, er, at der kører en retssag, som ministeriet selv har anlagt, som er halvandet år gammel, og hvor den første dom nu er afsagt.
Jeg ved godt, at den er appelleret, men nu kommer man altså med et lovforslag, som i realiteten lovliggør forholdet.
Det andet, der bekymrer mig, er en argumentation om, at det sker af konkurrencehensyn, for hvis det sker af konkurrencehensyn, forlader vi jo den argumentation, vi har haft her i Danmark, om, at vi ikke vil være med i globalisering ved at gå ned på laveste fællesnævner, altså gøre danske arbejdsforhold ringere.
Birthe Rønn Hornbech (V), 2008-04-15:
Ja, og jeg tilkendegiver gerne yderligere, at det her jo ikke drejer sig om at skyde danskere ud, men om at få gang i produktionen og få flere arbejdspladser.
Nogle af tingene vil forhåbentlig også skaffe det, der med et så smukt moderne ord hedder innovation, så lavtlønnede danskere, som er i en gruppe, der slet ikke omhandler udlændinge, men som i dag ikke har arbejde, måske kan få det, fordi der er flere iværksættere, der sætter gang i noget.
Det er jo håbet, at der kommer fuldt blus på.
Martin Henriksen (DF), 2008-04-15:
Jeg vil bare gerne kvittere for det meget fornuftige svar, som ministeren leverer her, for så er der i hvert fald et flertal i Folketinget, som siger, at det er helt afgørende, at der ikke tages arbejdspladser fra danskere, men at vi netop kan lukke op og lukke ned, så jeg kvitterer bare og siger tak for et godt svar.
Birthe Rønn Hornbech (V), 2008-04-15:
Det er jeg fuldstændig enig med Dansk Folkeparti i.
Nu sagde hr. Martin Henriksen en del, for vi ved jo, der er nogle, der kan få lov til at beholde deres arbejde, når de har været her tilstrækkelig længe osv.
Men som jeg også sagde under de indledende forhandlinger i Integrationsministeriet om forslaget her, hvor jeg tror det var hr. Martin Henriksens kollega, der var til stede,
lægger jeg meget vægt på, at der her skal være nogle mekanismer, vi kan skrue på, og det mener vi også der er, så vi netop undgår, at der pludselig er mennesker, der står uden arbejde.
Samtidig er det klart, at på dette område vil vi som på alle andre områder naturligvis holde et vågent øje med, at de, der ikke skal blive her og får inddraget deres opholdstilladelse, når opholdstilladelsen ophører, også skal udrejse.
Her er vi fuldstændig enige, for det er en klar forudsætning for den aftale, vi har indgået sammen.
Martin Henriksen (DF), 2008-04-15:
Det er et spørgsmål, der ikke handler om SAS, men forandring fryder.
Jeg vil spørge ministeren, om ministeren er enig med Dansk Folkeparti i, at det, der er formålet med de redskaber og systemer, som vi har og nu til dels udvider lidt, er at sige, at når Danmark i perioder har brug for kvalificeret udenlandsk arbejdskraft, er der mulighed for, at den arbejdskraft kan komme ind og virke i landet, og når vi kommer en situation, hvor nogle kloge mennesker siger, at der venter en lavkonjunktur et stykke ude i fremtiden, er en del af tanken med redskaberne også at kunne sige, at så kan man også nedjustere.
Vi mener, man skal kunne lukke op, når der er behov for at få kvalificeret arbejdskraft ind, og lukke ned, når der ikke er behov for det, og er ministeren enig med Dansk Folkeparti i, at det er formålet med de redskaber?
Karen Ellemann (V), 2008-04-15:
Jeg vil give spørgeren ret i, at der vedrørende lige præcis delen med kabinepersonalet måske ikke som sådan kan sættes lighedstegn mellem det og det øvrige i lovforslaget.
Ikke desto mindre synes jeg, at det er væsentligt, at det er med, fordi fokus stadig væk er på det her fleksible danske arbejdsmarked.
Vilkårene er netop i dag, at der alene er krav om, at udenlandsk kabinepersonale, som ankommer til en dansk lufthavn, skal have arbejdstilladelse, når de kommer med et dansk indregistreret fly.
Derimod skal udenlandsk kabinepersonale, som kommer til en dansk lufthavn med et udenlandsk indregistreret fly, være fritaget for den her arbejdstilladelse.
Lige præcis i tilfældet SAS gælder det, at det er en international virksomhed, som både har dansk indregistrerede fly og udenlandsk indregistrerede fly, og den ufleksibilitet, og den - skal vi sige - både administrative og ressourcekrævende forordning, der er i dag, mener vi belaster luftfartsselskabet, og det er derfor, vi har medtaget det i lovforslaget, og vi håber naturligvis på opbakning.
Thomas Adelskov (S), 2008-04-15:
Jeg er enig med ordføreren i, at der er mange gode elementer i det her forslag.
Der er dog én ting, jeg synes springer i øjnene, og det er den del af lovforslaget, som ikke var med ude i høring, hvor man går ind og giver SAS - hvad skal vi sige - frit lejde for de mange års lovbrud, de har begået ved at have illegal arbejdskraft ansat.
Når nu ordføreren brugte ord, som at det skulle være der, hvor der var mangel på arbejdskraft, og det skulle være efter ordnede forhold, så undrer det mig, at man med det her lovforslag vil være med til at gennemføre en lovændring, der betyder, at SAS kan ansætte kinesiske stewardesser, selv om Arbejdsmarkedsrådet i København har afvist, at SAS kunne få arbejdstilladelse til kinesiske stewardesser, fordi markedet i Danmark ikke var blevet undersøgt for, om der var en mangelsituation.
Det undrer mig også, at man kan ansætte kinesiske stewardesser, som bliver ansat til en ringere løn og til dårligere arbejdsvilkår end det danske personale.
Det synes jeg ikke harmonerer, og jeg vil egentlig godt høre, hvorfor Venstres ordfører overhovedet ikke nævnte den her gruppe i sin ordførertale, og hvilke bevæggrunde der er for, at lige nøjagtig kinesiske stewardesser skal behandles dårligere end alle andre.
Birthe Rønn Hornbech (V), 2008-04-15:
Ikke helt.
Altså, at man skaber rum for nogen, der er kritiske over for ytringsfriheden, kan vel nok gå an, selv om det selvfølgelig vil være lidt mærkeligt, hvis man får opholdstilladelse efter en bestemmelse, som netop er til for ytringsfrihedens skyld.
Men det, som klart skal undgås, er jo, at forfattere, som altså ikke lever af at anvende sværdet, men af at anvende ordet, skal bruge ordet til at foranstalte oprør i Danmark.
Derfor kan man sige, at man har foretaget en eller anden form for smagsvurdering; det er så en del af den politiske aftale, og jeg mener, det er rigtigt, at når opholdsgrundlaget er så luftigt, som det er - og dermed mener jeg vidtgående - at så kan vi også stille nogle betingelser for, hvem det er, vi vil have.
Der er ingen grund til at lukke oprørere ind, som vi skal til at udvise med det samme som forbrydere.
Thomas Adelskov (S), 2008-04-15:
Jeg er glad for den åbenhed, der trods alt fra Venstres ordfører er om, at ja, man vil gerne have ordentlige ansættelsesvilkår, og vi vil godt have ordentlig løn til dem, der arbejder i Danmark, undtagen så til stewardesserne, som der her er tale om.
Der kan man godt acceptere, at de får en ringere løn og bliver ansat på ringere arbejdsvilkår, de kan blive fyret, når de bliver gravide, og alt det der, der nu ligger inde under det.
Vi har masser af andre tilfælde og andre situationer.
Er spørgeren ikke også enig i, at hvis vi kigger lidt på de andre lande, vi ellers sammenligner os med, så er det jo ikke sådan, at vi kan se, at SAS eller for den sags skyld andre flyselskaber har særregler?
Der er her tale om, at vi ved i Danmark, at SAS i flere år har overtrådt loven, vi ved, at SAS er blevet dømt, vi ved, at SAS ikke har agtet at overholde dansk lovgivning, og at de bliver ved med at flyve med illegal arbejdskraft.
Alligevel går Venstre og regeringen, Dansk Folkeparti, De Radikale og Ny Alliance nu ind og belønner SAS for mange års lovbrud og laver sådan en frikøbsordning.
Birthe Rønn Hornbech (V), 2008-04-15:
Jamen det havde jeg egentlig også regnet med at hr. Simon Emil Ammitzbøll ville gøre.
Jeg vil bare sige, at det jo er klart, at for hr. Simon Emil Ammitzbøll er erklæringen en selvfølge, og vi skal være glade for, at vi lever i sådan et land, hvor erklæringen er en selvfølge.
De er naturligvis flygtet fra diktaturer, men dermed er det jo ikke sikkert, at de tager det her som en selvfølge.
Meningen er, at de lige skal besinde sig og vide, hvad det er for et land, de er kommet til, så de har muligheden for at sige: Det her er ikke noget for os.
Det mener jeg et land har ret til; vi har ret til at stille nogle betingelser for at give opholdstilladelse, og som jeg sagde før, vil jeg ikke lægge navn til en erklæring, hvis det drejer sig om asylsøgere, for så er det en helt anden sag.
Simon Emil Ammitzbøll (RV), 2008-04-15:
Ja, om ikke en spørger, så i hvert fald for en kort bemærkning.
Jeg vil sådan set bare kvittere for det, integrationsministeren sagde om erklæringen om anerkendelse af de grundlæggende værdier i det danske samfund.
Jeg prøver netop også at understrege, at det jo ikke er afgørende for Det Radikale Venstre, så vi ikke kan være med i forslaget, at det er der.
Vi synes bare i udgangspunktet, at det er en dårlig idé med sådanne erklæringer og især faktisk med den argumentation, som også ministeren lagde for dagen, om, at der kunne være nogle problemer i, at man ligesom - i hvert fald ved andre former for ophold - tvinger bestemte synspunkter ned i hovedet på folk.
Så er det sådan lidt en blanding mellem, at man skal overholde loven og også anerkende, at et aktivt engagement i det danske samfund er en forudsætning for demokratiet.
Det kan godt være, det bare er mig, der er så ultrademokratisk, at jeg synes, at det nærmest er en selvfølgelighed at skrive under på.
Jeg siger bare: Vi vil gerne fjerne den form for erklæringer, hvis vi får magt, som vi har agt.
Men vi stemmer selvfølgelig for forslaget, og jeg kvitterer for ministerens bemærkning.
Birthe Rønn Hornbech (V), 2008-04-15:
Jamen det kan man jo næsten læse ud af formuleringen i udlændingeloven, altså i den lovtekst, der nu er fremsat: Der er ikke tale om forfulgte.
Der er tale om, at der er nogle kommuner, der træder ind og skal afholde udgifterne for de pågældende.
Det kan selvfølgelig altid være en smagssag at afgøre, hvad det mest ligner.
Så sådan, som vi har tænkt os det, kommer det nærmere til at omfatte de grupper, som er nævnt i bemærkningerne, og som fru Astrid Krag også er inde på.
Altså, vi har anklagemyndigheden og domstolene til at varetage strafferetsplejen her i Danmark, og ved domsafsigelse er der en række ting, man skal tage hensyn til, og foreslår anklagemyndigheden konfiskation af en fortjeneste, så skal domstolene også tage stilling til det.
Det er ikke noget, vi har med at gøre.
Vi anmeldte naturligvis, fordi handlingerne på det tidspunkt var strafbare og fortsat er strafbare, men når man som vi har den politiske opfattelse, at det ikke bør være strafbart, så skal man selvfølgelig lave en lovændring.
Derfor synes jeg, at det er at blande tingene sammen, for det har ikke noget at gøre med, at der foreligger en dom, eller at det er strafbart
vi har jo netop anmeldt det, fordi det er strafbart.
Men man har jo lov til at ændre politisk mening, og det er det er det, vi har gjort, fordi vi synes, at det her er så begrænset et område.
Og det drejer sig jo så ikke om SAS alene.
I øvrigt synes jeg, at jeg hørte i radioen, at SAS var holdt op med at flyve med dette kabinepersonale, men det kan vi jo selvfølgelig få undersøgt, hvis der kommer et spørgsmål.
Jeg synes, jeg hørte i radioen, at de var holdt op, og jeg vil også godt sige, at jeg sådan set synes, det var klædeligt, indtil vi her i Folketinget har fundet ud af, hvad der skal ske.
Ole Hækkerup (S), 2008-04-15:
Det var formuleringerne om erklæringen, der bragte mig på banen.
Jeg skal høre, om ministeren er enig med mig i det synspunkt, at erklæringen jo har værdi på den måde, at den her ordning er etableret netop af hensyn til ytringsfriheden osv., og at vi så selvfølgelig er nødt til på forskellig vis at sikre os, at vi ikke skaber rum for nogen, som så i øvrigt har et meget, meget kritisk syn på ytringsfriheden.
Karen Ellemann (V), 2008-04-15:
Jeg vil tage udgangspunkt i spørgerens første del, som handler om kabinepersonale, der arbejder i Danmark.
Det er jo lige præcis tilfældet, at det her kabinepersonale netop ikke arbejder i Danmark, de arbejder i luftrummet og anløber dansk jord i 10 minutter.
Det er præcis samme vilkår, vi også har i skibsfarten.
Man er altså ansat på de her flyvninger, og virksomheden begrunder i det her tilfælde jo meget klart, at der er en kvalitativt meget stor vigtighed i, at der opereres med lokalt kabinepersonale.
I det her tilfælde er der ikke tale om, at man slet ikke vil give dansk kabinepersonale mulighed for at være ansat på flyene.
Der er tale om en lille procentdel - og jeg har hørt SAS nævne noget i størrelsesordenen to personer ud af måske ti - der så har lokal baggrund, og det er vigtigt for at kunne betjene de oversøiske flyvninger korrekt.
Jeg synes, det er vigtigt at hæfte sig ved, at personerne jo ikke arbejder i Danmark.
Martin Henriksen (DF), 2008-04-15:
Nu skal man jo være stor nok til at erkende sine fejl, så jeg vil erkende en lillebitte fejl; jeg skulle have taget et enkelt forbehold, og det enkelte forbehold kommer så nu: Det er jo sådan, at i forbindelse med det her lovforslag er der også noget omkring SAS og de ting, som har været beskrevet i pressen, og det vil vi tage stilling til i udvalgsbehandlingen.
Vi ved også, at på torsdag har både arbejdsgivere og arbejdstagere foretræde i udvalget, og så vil vi også lytte til de ting, som de har at sige der.
Så der er et lillebitte forbehold, hvis det kan glæde Socialdemokraterne.
Men jeg vil også sige, at hvis man kigger på alt det, som det her lovforslag handler om, er det her jo et meget begrænset hjørne, og det handler om et meget begrænset antal mennesker.
Der er to hensyn, der skal tages; det ene hensyn er, at man selvfølgelig skal kigge på, at man ikke svækker SAS's konkurrenceevne, og det andet hensyn er, at man også varetager arbejdstagernes interesser.
Thomas Adelskov (S), 2008-04-15:
Ja tak.
Det kan jo ikke undre, at jeg også vil spørge Dansk Folkepartis ordfører om den her særlige lex SAS-del, som er i det her lovforslag, for jeg har da - om nogen - været forundret over det i de mange debatter, jeg har haft herinde med Dansk Folkepartis medlemmer om udenlandsk arbejdskraft, når vi har snakket østaftalen eller andet.
I det lovforslag, vi så står med her, går Dansk Folkeparti med åbne øjne ind og sanktionerer - nu var det godt nok ikke i høring, for man ønskede åbenbart ikke for meget kritik af lovforslaget - at der er nogle ansatte i Danmark, der bliver underbetalt, og som arbejder under ringere arbejdsvilkår.
Lad mig nævne, at man kan blive fyret, hvis man er gravid, eller hvis man har for mange sygedage osv., hvilket ikke gælder danskere.
Der en klar forskelsbehandling mellem ansatte danskere og ansatte udlændinge i en dansk virksomhed, som opererer i Danmark.